Komisijos reglamentas (EB) Nr. 1999/2002
2002 m. lapkričio 8 d.
nustatantis išsamias Tarybos reglamento (EB) Nr. 2019/93 dėl konkrečios pagalbos priemonių mažųjų Egėjo salų vynuogynams taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. liepos 19 d. Tarybos reglamentą (EEB) Nr. 2019/93, nustatantį konkrečias priemones mažosioms Egėjo saloms dėl tam tikrų žemės ūkio produktų [1], su paskutiniais pakeitimais, padarytais Reglamentu (EB) Nr. 442/2002 [2], ypač į jo 9 straipsnį,
kadangi:
(1) Reglamento (EEB) Nr. 2019/93 9 straipsnyje numatyta vienodo dydžio pagalba už hektarą siekiant tolesnio vynuogienojų apdirbimo gaminant rūšinį vyną pkr tradicinėse mažųjų Egėjo salų gamybos vietovėse.
(2) Tam, kad būtų suteikta tokia vienodo dydžio pagalba už hektarą, suinteresuotas asmuo (vyno gamintojų grupė ar organizacija) pirmiausia privalo pasiūlyti vyno pagerinimo priemonę, paremtą kompetentingų institucijų patvirtinta programa.
(3) Reglamento (EB) Nr. 2019/93 1 straipsnio 8 dalimi panaikinama pagalba senstančiam rūšinio vyno likeriui, atsižvelgiant į netinkamą padėtį dėl trumpo saugojimo periodo Egėjo salose.
(4) Turi būti nustatytos išsamios taisyklės, dėl šios schemos valdymo ir dėl sąlygų, patvirtintų Tarybos, kontrolės.
(5) Kad būtų išvengta teisinio dviprasmiškumo, Reglamentas (EEB) Nr. 3112/93 [3] turėtų būti panaikintas.
(6) Šiame reglamente numatytos priemonės atitinka Vynininkystės vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Šiame reglamente nustatytos išsamios Reglamento (EEB) Nr. 2019/93 9 straipsnio taikymo taisyklės su pakeitimais, padarytais Reglamentu (EB) Nr. 442/2002.
2 straipsnis
1. Reglamento (EB) Nr. 2019/93 9 straipsnyje numatyta vienodo dydžio pagalba už hektarą siekiant tolesnio vynuogienojų apdirbimo gaminant rūšinį vyną pkr bus suteikta vyno gamintojų grupės ar organizacijos prašymu vietovėms, apsodintoms vynuogienojų, tinkamų rūšinio vyno pkr gamybai, veislėmis.
2. Gamintojų organizacijomis laikomos Reglamento (EB) Nr. 1493/1999 39 straipsnyje nurodytos organizacijos. Graikijos institucijos nustato kriterijus, kuriuos gamintojų grupė privalo atitikti tam, kad jiems būtų suteikta minėta pagalba, ir praneša juos Komisijai.
3 straipsnis
1. Paraiškas pagalbai už hektarą gauti paduoda suinteresuoti asmenys kartu su kompetentinga Graikijos institucija per jų nustatytą laikotarpį ir iki kiekvienų metų gegužės 1 dienos, kitiems vyno metams. 2002-2003 vyno metams paraiškos paduodamos ne vėliau kaip iki 2002 m. gruodžio 31 d.
2. Pagalbos paraiškoje privalo būti nurodyta:
a) gamintojų grupės ar organizacijos adresas;
b) vietovė apdirbama rūšinio vyno pkr gamybai, hektarais, ir vietovės kartu su žemės registro nuoroda ar nurodymu, kurie, agentūros, atsakingos už vietovių patikrinimą, pripažįstami lygiaverčiais;
c) naudojamos vynuogių veislės;
d) potencialaus derliaus apytikris apskaičiavimas.
4 straipsnis
Konstatavus, kad vyno gamintojų grupė ar organizacija įvykdė vyno pagerinimo priemonę, nustatytą patvirtintoje programoje, kompetentinga Graikijos institucija sumoka pagalbą, iki vyno metų, kuriems ji yra skirta, balandžio 1 dienos.
5 straipsnis
Kompetentinga Graikijos institucija iki balandžio 30 dienos Komisijai praneša vietoves, dėl kurių buvo pateiktos paraiškos pagalbai gauti, ir, į kurias atsižvelgus, faktiškai buvo suteikta pagalba.
6 straipsnis
1. Kompetentinga Graikijos institucija privalo imtis visų būtinų priemonių, siekdama užtikrinti sąlygų, kuriomis suteikiama šiame reglamente numatyta dotacija, laikymąsi.
2. Paraiška pagalbai gauti patikrinama tokiu būdu, kuris garantuotų efektyvų atitikimo keliamoms sąlygoms patikrinimą. Atsižvelgiant į pagalbos priemonės rūšį, kompetentinga Graikijos institucija nustato patikrinimo atlikimo metodą ir būdus bei tikrintinus gavėjus. Atitinkamais atvejais kompetentinga Graikijos institucija naudojasi vynuogynų registru ir integruota administravimo ir kontrolės sistema, įkurta Reglamentu (EEB) Nr. 3508/92.
3. Patikrinimai apima administracinį patikrinimą ir patikrinimą vietoje.
4. Administracinis patikrinimas turi būti nuodugnus ir apimti kryžminį patikrinimą, tam tikrais atvejais atsižvelgiant į integruotos administravimo ir kontrolės sistemos duomenis, siekiant užkirsti kelią daugybiniams padidintiems mokėjimams pernelyg didelės pagalbos atveju.
5. Remiantis rizikos analize, nacionalinės valdžios institucijos atlieka paraiškų pagalbai gauti patikrinimus vietoje atsitiktinės atrankos būdu reprezentuojančių mažiausiai 5 % dalyvaujančių vietovių.
6. Kompetentinga Graikijos institucija nustato sankcijų sistemą, taikomą nesilaikant įsipareigojimų, ir taikytinas nuostatas bei imasi būtinų sistemos įgyvendinimui priemonių. Sankcijos privalo būti efektyvios, atitikti numatytus tikslus ir turėti atgrasantį poveikį.
7. Taikomas Tarybos reglamento (EB) Nr. 1258/1999 [4] 8 straipsnis dėl bendrosios žemės ūkio politikos finansavimo.
7 straipsnis
Reglamentas (EEB) Nr. 3112/93 panaikinamas.
8 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. lapkričio 8 d.